AEONTS ร่วง 5% สวนกำไร Q2 โตแกร่ง 28% แถมปันผล 2.35 บ. ฟากโบรกฯแนะ “ซื้อ” ชูเป้า 228 บ.
AEONTS ร่วง 5% สวนกำไร Q2 โตแกร่ง 28% แถมปันผล 2.35 บ. ฟากโบรกฯแนะ "ซื้อ" ชูเป้า 228 บ.โดยล่าสุด ณ เวลา 15.46 น. อยู่ที่ 196.50 บาท ลบ 11.50 บาท หรือ 5.53% สูงสุดที่ 214 บาท ต่ำสุดที่ 192.50 บาท ด้วยมูลค่าซื้อขาย 617.47 ล้านบาท
5 ต.ค. 2561

ผู้สื่อข่าวรายงานว่า ราคาหุ้น บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ล่าสุด ณ เวลา 15.46 น. อยู่ที่ 196.50 บาท ลบ 11.50 บาท หรือ 5.53% สูงสุดที่ 214 บาท ต่ำสุดที่ 192.50 บาท ด้วยมูลค่าซื้อขาย 617.47 ล้านบาท

ล่าสุดวันนี้(5ต.ค.) บริษัทประกาศงบการเงินไตรมาส 2 ปี 2561(สิ้นสุด ณ วันที่ 31 ส.ค.2561) มีกำไรสุทธิ 862 ล้านบาท โต 28.45% จากปีก่อนมีกำไร 670.85 ล้านบาท เนื่องจากบริษัทฯ มีรายได้จากงบการเงินรวมจํานวน 5,093 ล้านบาท เพิ่มขึ้น 553 ล้านบาท หรือ 12% จากงวดเดียวกันของปีก่อน เป็นผลจากรายได้จากบัตรเครดิต รายได้จากการให้กู้ยืมและรายได้อื่นจากหนี้สูญรับคืนที่เพิ่มขึ้นอย่างต่อเนื่อง โดย ณ วันที่ 31 สิงหาคม 2561 บริษัทฯ มีปริมาณรายการลูกค้าใช้บริการสินเชื่ออยู่ที่ 3.21 ล้านรายการต่อเดือน และมีจํานวนสมาชิกอยู่ที่ 2.14 ล้านคน โดยส่วนใหญ่เป็นลูกค้าในต่างจังหวัดถึง 69% และลูกค้าในกรุงเทพฯ 31%
พร้อมกันนี้ บริษัทยังประกาศจ่ายปันผลงวดดำเนินงานวันที่ 1 มี.ค.2561 ถึงวันที่ 31 ส.ค. 2561 และกำไรสะสม อัตราจ่ายเป็นเงินสด (บาทต่อหุ้น) 2.35 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 18 ต.ค.2561 ทั้งนี้ กำหนดจ่ายเงินปันผลในวันที่ 1 พ.ย.2561
ด้านบล.ทิสโก้ ระบุในบทวิเคราะห์ว่า แนะนำลงทุนหุ้นอิงการบริโภคในประเทศขยายตัวดี อาทิ  COMM – CPALL, BJC, COM7 / FOOD – MINT / FIN – AEONTS, ASAP, MTC / MEDIA – PLANB, RS ขณะเดียวกัน Weekly GURU  ยังแนะนำซื้อ AEONTS (เป้าสั้น 228 บ.), HMPRO (17 บ.) / ถือ BH (ปรับเป้าสั้นขึ้นเป็น 192.5 บ.), BTS (9.8 บ.), ขายเปลี่ยนตัว MINT (+0.6%), SCC (-0.8%)
 